钦定古今图书集成/理学汇编/学行典/第229卷 > 《岐山》李孝光
## 钦定古今图书集成/理学汇编/学行典/第229卷 > 《岐山》李孝光

《岐山小隐图》，杨善卿追图其先人所居里宅也。善卿事母宦游江南，归而未得，作是图以示不忘先人第宅丘墓之故，其意亦可悲矣。余见是图于壁闲，为之怃然，作岐山之诗以慰之。嗟乎！以善卿之善事其母，奚必岐之宅而后养哉？孝子之心亦曰“如是而后尽焉尔。”

我思岐山，无日不思。彼岐出云，亦返于岐。

思胡不归，孰言岐远？舟则在川，车则在阪。

维岐之阳，有枣有桑。予归不遑，予心之伤。